Rozhodnutie Komisie
z 11. júla 2003
o určitých ochranných opatreniach týkajúcich sa Gyrodactylus salaris u lososovitých druhov rýb
(oznámené pod číslom dokumentu C(2003) 2312)
(Text s významom pre EHP)
(2003/513/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatniteľných v obchode vo vnútri spoločenstva s určitými živými zvieratami a výrobkami s ohľadom na dokončenie vnútorného trhu [1], naposledy zmenenú a doplnenú smernicou 2002/33/ES Európskeho parlamentu a Rady [2], a najmä na jej článok 10,
keďže:
(1) Rozhodnutie Komisie 96/490/ES z 18. júla 1996 o určitých ochranných opatreniach týkajúcich sa Gyrodactylus salaris u lososovitých druhov rýb [3] bolo podstatne zmenené a doplnené [4]. V záujme jasnosti a racionálnosti by sa malo uvedené rozhodnutie kodifikovať.
(2) Gyrodactylus salaris je vonkajší parazit lososovitých druhov rýb, ktorý je schopný spôsobiť vážnu úmrtnosť u Salmo salar.
(3) Skúsenosť ukázala, že táto choroba sa môže šíriť z infikovaných oblastí do predtým neinfikovaných oblastí obchodnými presunmi lososa a iných lososovitých druhov rýb. Choroba sa tiež môže šíriť riekami prirodzenou migráciou lososových rýb.
(4) Je nevyhnutné predísť šíreniu choroby z oblastí v spoločenstve pravdepodobne infikovaných Gyrodactylusom salaris.
(5) Zavedenie tohto parazita do oblastí so zásobami lososa, ktoré sú veľmi náchylné na Gyrodactylus salaris, by viedlo k významným stratám takého lososa. Preto treba ustanoviť opatrenia potrebné na zabránenie takémuto zavedeniu.
(6) Treba ustanoviť postupy na ochranu oblastí so zásobami vysoko náchylného lososa alebo v ktorých sa predpokladá, že sa v nich nevyskytuje Gyrodactylus salaris.
(7) Členské štáty, na ktoré sa vzťahujú ochranné opatrenia v súvislosti s Gyrodactylus salaris, majú zavedený testovací a dozorný program pre Gyrodactylus salaris. Jeho výsledky je potrebné oznamovať pravidelne Komisii.
(8) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Uvedenie živých lososovitých druhov rýb s pôvodom mimo oblastí uvedených v prílohe I nie je povolené.
Článok 2
Uvedenie vajíčok lososovitých druhov rýb na chovateľské účely do oblastí uvedených v prílohe I s pôvodom mimo týchto oblastí podlieha uplatneniu dezinfekčných postupov na vajíčka, ktoré zabezpečia odstránenie parazitov patriacich k druhu Gyrodactylus salaris.
Článok 3
1. V prípade presunu živých lososovitých druhov rýb medzi oblasťami uvedenými v prílohe I je treba doplniť v zdravotnom osvedčení v bode VI sprievodného dokladu uvedeného v prílohe E kapitole 1 smernice Rady 91/67/EHS [5] túto vetu:
"Ryby, ktoré patria k tejto zásielke, pochádzajú z jednej z oblastí uvedených v prílohe I k rozhodnutiu Komisie 2003/513/ES o určitých ochranných opatreniach týkajúcich sa Gyrodactylus salaris u lososovitých rýb."
Presun živých lososovitých druhov rýb z ochranného pásma uvedeného v bode 3 prílohy I do iných oblastí uvedených v tejto prílohe nie je dovolený.
2. V prípade zásielky vajíčok lososovitých druhov rýb s pôvodom mimo oblastí uvedených v prílohe I a uvedených na chovateľské účely do týchto oblastí je treba doplniť v zdravotnom osvedčení v bode VI sprievodného dokladu uvedeného v prílohe E kapitole 1 smernice Rady 91/67/EHS túto vetu:
"Vajíčka, ktoré patria k tejto zásielke, boli dezinfikované, ako sa to vyžaduje rozhodnutím Komisie 2003/513/ES o určitých ochranných opatreniach týkajúcich sa Gyrodactylus salaris u lososovitých druhov rýb."
Článok 4
Príslušné orgány členských štátov zodpovedné za oblasti uvedené v prílohe I pravidelne podrobia chovy lososovitých rýb priebežnému dozornému testovaniu a laboratórnemu vyšetreniu na potvrdenie neprítomnosti Gyrodactylus salaris a každý rok predložia všetky výsledky z nich Komisii najneskôr do 1. júla.
Článok 5
Rozhodnutie 96/490/ES sa ruší.
Odkazy na toto zrušené rozhodnutie sa vykladajú ako odkazy na toto rozhodnutie a čítajú sa podľa korelačnej tabuľky v prílohe III.
Článok 6
Toto rozhodnutie je adresované členským štátom.
V Bruseli 11. júla 2003